SL Uradni list Evropske unije L 23/1

SKLEP SVETA (EU) 2018/…

z dne 20. novembra 2017

o podpisu Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani v imenu Unije in njegovi začasni uporabi

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 37 Pogodbe,

ob upoštevanju Pogodbe o delovanju Evropske unije ter zlasti člena 91, člena 100(2) in členov 207 in 209 v povezavi s členom 218(5) in (7) in drugim odstavkom člena 218(8) Pogodbe,

ob upoštevanju predloga Evropske komisije in visokega predstavnika Unije za zunanje zadeve in varnostno politiko,

ob upoštevanju naslednjega:

(1) Svet je 29. septembra 2015 Komisijo in visokega predstavnika Unije za zunanje zadeve in varnostno politiko pooblastil za začetek pogajanj o okvirnem sporazumu z Republiko Armenijo.

(2) Ta pogajanja so se uspešno zaključila in Celoviti in okrepljeni sporazum o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani (v nadaljnjem besedilu: Sporazum) je bil parafiran 21. marca 2017.

(3) Člen 385 Sporazuma določa začasno uporabo Sporazuma v celoti ali deloma pred začetkom njegove veljavnosti.

(4) Sporazum bi bilo treba podpisati v imenu Unije in ga deloma začasno uporabljati do zaključka postopkov, potrebnih za začetek njegove veljavnosti.

(5) Podpis Sporazuma v imenu Unije in začasna uporaba delov Sporazuma med Unijo in Republiko Armenijo ne posega v delitev pristojnosti med Unijo in njenimi državami članicami v skladu s Pogodbama –

SPREJEL NASLEDNJI SKLEP:

Člen 1

Podpis Celovitega in okrepljenega sporazuma o partnerstvu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Armenijo na drugi strani v imenu Unije se odobri s pridržkom sklenitve navedenega sporazuma.

Besedilo Sporazuma je priloženo temu sklepu.

Člen 2

Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.

Člen 3

Do zaključka postopkov, potrebnih za začetek veljavnosti Sporazuma (1), se v skladu s členom 385 Sporazuma in na podlagi uradnih obvestil iz navedenega člena med Unijo in Republiko Armenijo začasno uporabljajo naslednji deli Sporazuma‚ vendar le, kolikor se nanašajo na zadeve, ki so v pristojnosti Unije, vključno z zadevami, ki sodijo v pristojnost Unije za opredelitev in izvajanje skupne zunanje in varnostne politike:

(a) naslov I;

(b) naslov II: členi 3, 4, 7 in 8;

(c) naslov III: člen 12, člen 14(1) in člen 15;

(d) naslov V: (i) poglavje 1 razen točke (a) člena 38(3); (ii) poglavje 2 razen sklicevanja na jedrsko varnost v točki (f) člena 42(2) in v točki (g) člena 42(2); (iii) poglavje 3 razen točk (a), (c) in (e) člena 46(1); in (iv) poglavja 7, 10, 14 in 21;

(e) naslov VI razen točk (b) in (c) člena 205(2); člen 203 se začasno uporablja le, kolikor se nanaša na neposredne naložbe;

(f) naslov VII;

(g) naslov VIII razen člena 380(1), kolikor so določbe navedenega naslova omejene na namen zagotavljanja začasne uporabe Sporazuma; in

(h) Priloga I, Priloga II razen sklicevanj na Euratom glede infrastrukture, izvedbenih uredb in jedrske varnosti, priloge III, VI, VIII, IX, X, XI in XII ter Protokol I k naslovu VII: finančna pomoč ter določbe o boju proti goljufijam in nadzoru, poglavje 2: določbe o boju proti goljufijam in nadzoru, in Protokol II o vzajemni upravni pomoči v carinskih zadevah.

Člen 4

1. Za namene člena 240 Sporazuma morebitne spremembe Sporazuma na podlagi sklepov pododbora za geografske označbe odobri Komisija v imenu Unije. Kadar zainteresirane strani po izraženem nasprotovanju v zvezi z geografsko označbo ne morejo doseči soglasja, Komisija sprejme stališče po postopku iz člena 57 Uredbe (EU) št. 1151/2012 Evropskega parlamenta in Sveta (2).

2. Za namene prvega stavka člena 270(2) Sporazuma je Komisija pooblaščena, da odobri stališče Unije v zvezi s spremembami Priloge XI k Sporazumu.

Za namene drugega stavka člena 270(2) Sporazuma je Komisija pooblaščena, da izrazi nasprotovanje spremembi ali popravku Priloge XI, ki ga predlaga Republika Armenija.

Člen 5

Ta sporazum se ne razlaga, kot da podeljuje pravice ali uvaja obveznosti, na katere se je mogoče neposredno sklicevati pred sodišči Unije ali držav članic.

Člen 6

Ta sklep začne veljati na dan sprejetja.

V Bruslju, 20. novembra 2017 Za Svet Predsednica M. REPS

(1) Generalni sekretariat Sveta v Uradnem listu Evropske unije objavi datum, od katerega se Sporazum začasno uporablja.

(2) Uredba (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (UL L 343 14.12.2012, str. 1).